**בס"ד**

**סיכום ל"ט אבות מלאכה לנושא ד שבת**

**הבונה, והמכה בפטיש - משנה שבת פרק יב משנה א**

המשנה אומרת שכל מלאכה שנעשית ומתקיימת (ולא נעלמת, בניגוד לכתיבה על אדים בשמשה, שלא חייבים עליה (אבל אסורה מדרבנן) מחייבת משום אותה מלאכה. לכן גם מסתת (מיישר את אבני הבניין), קודח (עושה חורים בעץ), מכה במעצד (מיישר כלי ברזל) או עושה כל פעולה שיש בה יצירה שנשארת, חייב כבר בתחילת עשיית המלאכה.

העושה בשבת מלאכה המתקיימת חייב חטאת, כגון הכותב בדיו על נייר.

העושה בשבת מלאכה שאינה המתקיימת פטור מחטאת, כגון הכותב על אדים בשמשה.

**מהו 'מכה בפטיש'?**

* + רש"י: הכאה על הסדן (משטח העבודה) עם הפטיש בסוף המלאכה כדי להחזיר לפטיש את החדות שלו. המטרה היא לתקן את הפטיש.
  + הר"ן: הכאה על הכלי או אבני הבניין בסוף המלאכה, כדי ליישר את הכלי, או ליישר את הבניין. המטרה היא הבניין.

בסוף המשנה מופיעה דעתו של רבן גמליאל שסובר שגם הכאה על הסדן תוך כדי המלאכה ולא רק בסופה מחייבת משום מכה בפטיש.

**הבונה** (בשבת) **- כמה יבנה ויהא חייב** (חטאת בשוגג או מיתה במזיד)**?** (תשובה) **הבונה כל שהוא** (אפילו המעט ביותר כגון סתימת חור בקיר)**.**

**והמסתת** (מחליק את האבן)**, והמכה בפטיש** (גמר מלאכה) **ובמעצד** (בגרזן)**, הקודח כל שהוא** (אפילו המעט ביותר- כי זה שיעור שיש לו חשיבות) **חייב**(חטאת בשוגג או מיתה במזיד) **. זה הכלל: כל העושה מלאכה ומלאכתו מתקיימת בשבת – חייב** (חטאת בשוגג או מיתה במזיד- אך אם לא מתקיימת פטור)**. רבן שמעון בן גמליאל אומר: אף המכה בקורנס** (בפטיש) **על הסדן** (בסיס ברזל שעליו עובד) **בשעת מלאכה חייב, מפני שהוא כמתקן מלאכה** (המכה מחזקת את הסדן שלא יסדק)**.**

**מלאכת החורש משנה שבת פרק יב משנה ב**

**משנה** שבת פרק יב משנה ב

**החורש** (בשבת חייב חטאת אפילו על) **כל שהוא** (על המעט ביותר)**.**

**המנכש** (המוציא עשבים מהשדה) **והמקרסם** (מסיר ענפים יבשים מהעץ) **והמזרד** (מסיר ענפים לחים מהעץ- גיזום לחזק את העץ ,חייב חטאת אם עשה בשבת אפילו מעט) **כל שהוא, חייב** (חטאת משום מלאכת חורש אם כוונתו לתקן את השדה או זורעאם כוונתו לתקן את הצמח) .

**המלקט עצים** (בשדה)**: אם** ( מטרת הליקוט ) **לתקן** (את הקרקע, אז חייב חטאת אפילו אם ליקט **כל שהן** (המעט ביותר)**.**

**אם** ( מטרת ליקוט העצים) **להיסק** (לחימום-אז חייב חטאת אם ליקט כמות עצים שתספיק) **כדי לבשל ביצה קלה.**

**המלקט עשבים: אם** ( מטרת ליקוט העשבים כדי) **לתקן** (את הקרקע, אז חייב חטאת אפילו אם ליקט) **כל שהוא** (המעט ביותר)**.**

**אם** ( מטרת ליקוט העשבים כדי שיאכיל) **לבהמה -** אז חייב חטאת רק אם ליקט) **כמלא פי הגדי** (בגודל פה הגדי)**.**

**סיכום למשנה**

מלאכת חורש בשבת היא אב מלאכה , והחורש אפילו כלשהו חייב חטאת (קרבן). ותולדת החורש היא כל פעולה שמייפה או מתקנת את הקרקע כגון החופר, המיישר את הקרקע (משווה גומות) וכד'

תולדת זורע היא כל פעולה שמשפרת או מתקנת את האילן (או הצמח). והעושה אפילו כלשהו בשבת חייב חטאת.

מעמר- מלאכת איסוף עצים לערמה בשדה.

**"כל שהוא"** היא המידה הקטנה ביותר כדי להתחייב בחטאת (או במיתה), כי יש לה חשיבות, כגון החורש המעט ביותר או הזורע המעט ביותר.

המלקט עצים או עשבים, אם מטרתו לתקן את השדה אז חייב חטאת על כלשהו כלומר על המעט ביותר- כי למעט הזה יש חשיבות. אם מטרתו לבשל בעצים אז יהיה חייב רק אם אסף לפחות כמות שתספיק לבשל ביצה.- כי למידה הזאת יש חשיבות. אם מטרתו לאסוף עשב לבהמתו אז יהיה חייב רק אם אסף לפחות כמות שתספיק לגודל פיו של הגדי. כי למידה הזאת יש חשיבות.

**שאלת המאירי:**

מה זה חשוב לשם מה ליקט עצים או עשבים, בסופו של דבר הרי השדה או העץ הושבחו על ידו והיה מקום לחייב אותו משום חורש בכלשהו, ולא רק אם התמלא רצונו?

**תשובה:** כיוון שכוונתו הייתה לא תיקון הקרקע אלא ליקוט לשם דברים אחרים (שזו בעצם פעולה אחרת) זהו **דבר שאינו מתכוון** ולכן פטור עליה, כי במלאכת שבת יש צורך להתכוון לעשיית המלאה כדי להתחייב עליה.

**שאלה ב' של הברטנורא:** נכון שהוא לא התכוון, אבל תוצאת התיקון כאן היא הכרחית, ובמקרה כזה אנחנו יודעים בדיני שבת שגם אם לא התכוונת למלאכה האסורה, אם ברור שהתוצאה של מעשיך היא עשיית אותה מלאכה (כמו כאן-כיוונת ללקט עשבים לבהמה, אבל ברור שתוך כדי תיקנת את הקרקע), הדבר אסור. **המושג נקרא 'פסיק רישיה'=** ברור מעשיית המעשה שלך שהתוצאה תקרה. המושג מתייחס למעשה של זריקת חץ – ברור שזריקת חץ על אדם או חיה תגרום להורדת הראש שלו/שלה, כלומר למותה (פסיק רישיה=הורדת הראש) גם אם זו לא הייתה כוונת הזורק.

**תשובת הברטנורא:**

1. אכן לו מדובר על שדה שלו הוא יהיה חייב בכלשהו גם אם ליקט לצרכים אחרים את העשבים.
2. במשנה מדובר שהוא ליקט בשדה שאינה שלו, ואז אין לו שום רווח מהשבחת הקרקע, ולכן יהיה פטור על חורש למרות שזה 'פסיק רישיה'.

**ו. הכותב**  (משנה שבת פרק יב משניות ג-ה)

הכותב בשבת 2 אותיות או סימנים שיש להם משמעות חייב חטאת, כי עבר על איסור מהתורה של מלאכת כותב.

**משנה שבת פרק יב משנה ג**

(חכמים אומרים) **הכותב** ( בשבת בטעות) **שתי אותיות – בין בימינו, בין בשמאלו** (רק לאדם הרגיל לכתוב גם בשמאל) **, בין משם אחד** ( מילים מאות אחת כגון גג, דד, שש)**, בין משני שמות** ( משתי אותיות שונות- כגון אב, גד )**, בין משני סממניות** ( ספרות כגון 2,3)**, בכל לשון** ( בכל שפה – אנגלית, צרפתית..)**, חייב** ( חטאת משום מלאכת כותב- כי יש לזה משמעות)**.**

**אמר רבי יוסי** (מחמיר יותר מחכמים)**: לא חייבו** (חטאת רק על )**שתי אותיות אלא** (חייבו חטאת אפילו ) **משום רושם**( אפילו אם עשה 2 סימנים שאינם אותיות אלא סוג של ציור או קשקוש)**, שכך היו כותבין על קרשי המשכן לידע איזו בן זוגו** (בכל 2 עצים סמוכים היו עושים סימן בכל אחד, ולאו דווקא באותיות)**.**

**אמר רבי: מצינו** ( ראינו שהכותב )**שם קטן משם גדול.** ( כגון שכתב )**שם** (למרות שהתכוון לכתוב )**משמעון** ( או) **ושמואל,** ( וכגון)**נח מנחור,** ( וכגון) **דן מדניאל,** ( וכגון) **גד מגדיאל.**  (רבי מחייב חטאת אפילו למי שהתכוון לכתוב שמעון וכתב בטעות רק שמ, כי **"שם"** היא מילה בעלת משמעות).

**משנה שבת פרק יב משנה ד**

**הכותב** ( בשבת) **שתי אותיות בהעלם אחד, חייב** (שכח ששבת היום וכתב שתי אותיות, אך אם כתב אות אחת בשכחת שבת ונזכר שהיום שבת ושוב שכח וכתב עוד אות- פטור מחטאת. )

**כתב** (בשבת )**בדיו,** ( או )**בסם,** (אדמה כתומה )**בסיקרא, (**צבע אדום**)** (או )**בקומוס, (**צבע שיוצא מהעץ**)** (או) **ובקנקנתום (**צבע ממי נחושת**)ובכל דבר שהוא רושם** ( שרישומו מתקיים – ולא נמחק מעצמו)**,**

( או כותב) **על שני כותלי זויות** ( אות אחת על קיר, ואות שניה על קיר שסמוך לו, וכך גם ) **ועל שני לוחי פנקס (**שני דפי פנקס סמוכים**) , והן נהגין זה עם זה** (קוראים אותן יחד כי הן קרובות זו לזו) **חייב** ( חטאת )**.**

**הכותב** ( בשבת )**על בשרו, חייב** (חטאת- כי זאת דרך כתיבה )**.**

**המסרט** ( סורט על בשרו 2 אותיות )**על בשרו: רבי אליעזר מחייב חטאת , ורבי יהושע פוטר** ( כי לדעתו זאת לא דרך כתיבה )**.**

**סיכום למשנה** שבת פרק יב משנה ד

1. הכותב 2 אותיות בשכחת שבת אחת, חייב חטאת,.

2. חייב חטאת רק אם כתב לפחות 2 אותיות בדיו שרישומו מתקיים לאורך זמן . (אך הרושם כגון על חול שזה לא מתקיים – פטור מחטאת, אך אסור בשבת).

3. חייב רק אם רשם לפחות 2 אותיות שהן קרובות אחת לשנייה שאפשר לקרוא אותן בבת אחת (**"והן נהגין זה עם זה"**), אך אם הן רחוקות – פטור אבל אסור.

4. הכותב על בשרו חייב חטאת- כי זה דרך כתיבה, אך המסרט על בשרו- בזה יש מחלוקת(רבי אליעזר מחייב חטאת , ורבי יהושע פוטר).

**משנה שבת פרק יב משנה ה**

( אם) **כתב** ( בטעות בשבת) **במשקין** ( מענבים או תותים או)**, במי פירות ,** (או ) **באבק דרכים** ( רשם בתוך האבק או עם האבק או) **באבק** ( של דיו) **הסופרים** (או ) **ובכל דבר שאינו מתקיים** ( רישום שלא נשאר לזמן ארוך)**- פטור** ( מחטאת- אבל אסור בשבת מדרבנן)**.**

( ואם כתב בשבת בטעות בשינוי) **לאחר ידו** ( בגב היד או) **ברגלו,** (או ) **בפיו,** (או ) **ובמרפיקו,** ( גם בזה פטור מחטאת- אבל אסור מדרבנן)

( ואם כתב בשבת בטעות ) **כתב אות אחת סמוך לכתב** ( הייתה כבר כתובה אות אחת לפני שבת, והוסיף אות נוספת בשבת, ונהיו 2 אותיות או) **וכתב על גבי כתב** (חיזק 2 אותיות שכבר כתובות, פטור מחטאת כי לא כתב 2 אותיות )**,**

**נתכוין לכתוב** ( אות אחת) **חית וכתב** ( בטעות) **שני** ( אותיות ז') **זיינין,**

( כתב 2 אותיות רחוקות כגון) **אחד בארץ ואחד בקורה** (בתקרה, או ) **כתב על שני כותלי הבית,** ( או) **על שני דפי פנקס ואין נהגין זה עם זה** ( ואי אפשר לקרוא את 2 האותיות ביחד כי הן רחוקות זו מזו) **פטור** (מקרבן חטאת- כי זה לא דרך כתיבה)**.**

**כתב אות אחת נוטריקון** ( כגון ר' שזה קיצור של "רבי" )**רבי יהושע בן בתירא מחייב** (חטאת- כי מבינים אותה כאילו כתב מילה שלימה)**, וחכמים פוטרין** ( מקרבן חטאת- כי לא כתב 2 אותיות )**.**

**סיכום ופרוש למשנה** שבת פרק יב משנה ה

1. כל הכותב בשבת לפחות 2 אותיות באופנים הבאים פטור מקרבן חטאת כי זה לא דרך כתיבה- לא מלאכת מחשבת. (אבל אסור מדרבנן) והם:

א. הכותב במשקה כגון מיץ תותים או על האבק או באבק או באבק סופרים שזה האבק מקסת הסופר, פטור מחטאת כי זאת כתיבה שלא מתקיימת..

ב. הכותב בשינוי כגון לאחר ידו- בגב ידו או ברגלו או בפיו או במרפקו –פטור מחטאת כי זאת לא כתיבה בדרך הרגילה.

גאם כתב אות אחת סמוך לכתב ועכשיו הם שניים פטור כי כתב רק אות אחת, או כתב על גבי כתב –הכוונה חיזק 2 אותיות פטור- כי לא כתב 2 אותיות,

ד. . חשב לכתוב אות "ח" ויצא לו בטעות 2 אותיות "ז" פטור מחטאת - כי אין כאן מלאכת מחשבת.

ה. כתב 2 אותיות רחוקות האחת מהשנייה , ואי אפשר לקרוא אותן ביחד פטור - לא דרך כתיבה.

2. כתב אות אחת נוטריקון כגון ר' שזה קיצור של רבי. בזה יש מחלוקת, חכמים פוטרים כי כתב רק אות אחת, ורבי יהושוע בן בתירא מחייב-כאילו כתב תיבה שלימה.

3. "**עט שבת**" - תשובת הרב מרדכי אליהו. הרב אליהו נשאל אם רצוי לתת לאנשים בתפקיד שדורש כתיבה בשבת, כגון אחיות בבית חולים, עט מיוחד שכתיבתו מתנדפת לאחר כמה ימים. הרב אליהו התלבט אם ההתנדפות צריכה להיות תוך כדי השבת, או אם כתב שמתנדף הכוונה שאיננו נשמר לתקופה ארוכה כמו שרגילים לשמור דברים כתובים. מסקנתו היא:

א. עט שיש בה דיו המתנדף בתוך כמה ימים, הכתיבה בשבת בעט זה איסורה מדרבן.

ב. **" להמעיט באיסורים"** - אם חייבים לעשות איסור כגון חילול שבת בפקוח נפש, אז חשוב לנסות להמעיט באיסורים, ולעשות איסור מדרבנן במקום איסור מהתורה, כגון בשינוי ביד שמאל שאיסורו מדרבנן וכד'.

איסור דרבנן ודאוריתא

רמב"ם : א. העושה חילול שבת מהתורה : אם זה בשוגג חייב חטאת (קרבן), ואם זה במזיד חייב כרת או סקילה (\*בהתראת עדים בסנהדרין).

1. העושה חילול שבת מדרבנן, פטור מעונש מהתורה, אך אם עושה זאת במזיד, בית הדין מכה אותו מכת מרדות.

ג. **ז. מקלקל פטור משנה שבת פרק יג משנה ג**

**קריעת בגד מתוך כעס**

**הקורע** ( בשבת את בגדו ) **בחמתו** ( מתוך כעס או קרע מתוך צער) **ועל מתו** ( קרובו שמת- קרבה רחוקה שלא חייב לקרוע עליו)**, וכל המקלקלין פטורין** ( קרבן חטאת )**.**

1. בשבת חייב רק מי שיוצר משהו או רוצה לתקן משהו, כי בשבת חייבים רק על מלאכת מחשבת יצירתית, אבל מי שמקלקל משהו, פטור, אך אסור מדרבנן.

2. לכן הקורע בגדו מכעס, וכן כל המקלקלים בשבת פטורים מחטאת--כי זה לא מלאכת מחשבת.

3.  **הרמב"ם** אומר שאין ההלכה כמו משנתינו, אלא הדין הוא שמי שקורע מתוך כעס כן חייב, כי במעשה הקריעה שעשה הוא לא רק קלקל, אלא גם תיקן, הוא תיקן את כעסו – במעשה הקריעה הרגיע את עצמו.חייב חטאת , כי הוא תיקן עצמו- שזה הרגיע אותו.

**קריעת בגד בגלל אבילות**

ישנה חובה הלכתית לקרוע בגד במקרה שקרוב מהמשפחה הקרובה נפטר. מי שקרע בשבת על קרובו, חייב, כי עשה מעשה תיקון, כי הקריעה נעשתה לתיקון, למשהו שצריך לעשותו.

אך**, הקורע** ( בשבת את בגדו ) **על מתו** ( קרובו שמת- קרבה רחוקה שלא חייב לקרוע עליו)**,** פטור, כי לא עשה דבר שצריך לעשות אותו, ולכן זה נקרא קלקול ולא תיקון, ופטור.

**קריעת בגד כדי לתקנו**

מי שמקלקל על מנת לתקן, חייב, כי יש פה גם תיקון. ומהי הכמות המינימלית כדי להתחייב? זוהי הכמות המינימלית שמתחייבים בה כשתופרים בגד. (שתי תפירות – אם קרע שתי תפירות, כי התופר שתי תפירות, חייב))

**המקלקל** ( בשבת) **על מנת לתקן** ( כגון קורע כדי לתפור )**, שיעורו** ( המידה שיקלקל כדי שיהיה חייב בחטאת היא כמידת )**כמתקן** (כי הדרך היא לקלקל כדי לתקן)**.**

**ח. צד משנה שבת פרק יג משנה ה – איסור צידה**

**ר' יהודה אומר: הצד** ( אם הכניס) **צפור למגדל** (לשובך )**,** ( או אם הכניס) **וצבי לבית חייב** ( קרבן חטאת – כי עשה מלאכת צד בשבת)**.**

**וחכמים אומרים:** (אם הכניס) **צפור למגדל** ( לשובך)**,** ( או אם הכניס את ) **וצבי** ( או ) **לבית** ( או) **ולחצר** ( או) **ולביברין** (רפת- חייב משום צד )**.**

**רבן שמעון בן גמליאל אומר: לא כל הביברין** ( רפת) **שוין** ( לחייב חטאת את המכניס צבי לתוכו)**. זה הכלל:** ( אם הכניס צבי לביבר ענק אז הצבי) **מחוסר צידה** (נחשב בביבר כלא ניצוד)**-** ( ואז האדם) **פטור** (מחטאת-כי הצבי בביבר ענק לא נחשב כניצוד )**,** ( אם הכניס צבי לביבר קטן אז הצבי) **ושאינו מחוסר צידה** (נחשב בביבר הקטן כניצוד)**-** ( ואז האדם) **- חייב** ( חטאת- כי הכנסת הצבי לביבר הקטן נחשבת כמלאכת ציד)**.**

**סיכום למשנה** שבת פרק יג משנה ה**.**

1. צידת בעל חיים פירושה הכנסתו למקום בו הוא כלוא ואינו יכול לצאת, ולא צריך יותר לרדוף אחריו בתוך המקום שצדנו אותו. כך מסכם רבן שמעון בן גמליאל:

א. אם הכניסו בשבת למקום גדול מאוד שהוא **"מחוסר צידה"** אז הוא פטור (מחטאת), כי הכנסה למקום גדול לא נחשבת מלאכת צד. ב. אם הכניסו בשבת למקום קטן מאוד שהוא **"אינו מחוסר צידה"** אז הוא חייב (חטאת), כי הכנסה למקום קטן נחשבת מלאכת צד.

2. לכן הכנסת ציפור לשובך היא קרויה צידה.

3. צידת צבי היא צידה אם גרם לו להיכנס לבית, לדעת רבי יהודה, אבל לא למקום רחב יותר כמו חצר או ביבר (רפת) שאז זה עדין גדול וצריך לצודו, אבל חכמים חולקים, וסוברים שגם בחצר ובביבר זה נקרא צידה.

4. הרמב'ם מוסיף תנאי נוסף – חייב בצידה רק אם מדובר בסוג בעלי חיים שרגילים לצוד אותו.

**ט. צד - שניים שעשו מלאכה - משנה שבת פרק יג משנה ו**

**הקדמה**

1. **מלאכה שאחד יכול לעשותה לבד.** א. אם אדם אחד עשה אותה בשבת בשוגג- חייב חטאת.

ב. אם שניים עשו אותה- שניהם פטורים מחטאת כי כל אחד עשה חצי מלאכה.

זה נלמד מהפסוק **"מעם הארץ בעשותה"**- מכאן לומדים: "יחיד ועשה אותה - חייב, שנים ועשו אותה - פטורים."

2. **מלאכה שאחד לא יכול לעשותה לבד.** א. לחכמים אם שניים עשו את המלאכה חייבים- כי כל אחד עשה מלאכה שלמה.

ב. לרבי ששמעון שניים שעשו את המלאכה פטורים- לדעתו כל מלאכה שנעשתה על ידי שניים—שניהם פטורים בכל מקרה.

.3 **במשנתנו** א. צבי שנכנס לבית ואדם נעל בפניו את הדלת-חייב, אך אם שניים נעלו- שניהם פטורים כי כל אחד עשה חצי מלאכה.

ב. אם אחד לא יכול לבדו לנעול את הדלת, אז לחכמים שניים שינעלו יהיו חייבים בחטאת – כי כל אחד עשה מלאכה שלמה. אך לרבי שמעון שניהם פטורים- כי לדעתו שניים שעשו מלאכה בשבת פטורים תמיד מחטאת.

לשון המשנה

( אם) **צבי שנכנס לבית ונעל** (אדם ) **אחד בפניו** (את הצבי בבית )**- חייב** (אותו אדם חטאת-כי הוא נחשב צד בשבת

( אך אם הצבי נכנס לבית )**נעלו שנים** (את הצבי בפנים )( אז שניהם ) **פטורין** (מחטאת- כי כל אחד עשה חצי מלאכה

**לא יכול** (אדם ) **אחד לנעול** ( את הדלת בפני הצבי ) **ונעלו שנים -** ( שניהם ) **חייבין** ( בחטאת-כי כל אחד עשה מלאכה שלמה, כי בלעדיו לא הייתה נעשית המלאכה )**, ורבי שמעון פוטר** ( כי לדעתו כל מלאכה שנעשתה על ידי שני אנשים—שניהם פטורים )**.**

**משנה שבת פרק יג משנה ז**

( נכנס צבי לבית ו ) **ישב האחד על הפתח** ( בכדי שלא יצא הצבי ) **ולא מלאהו** ( ולא הצליח לחסום בגופו את הפתח )**,** ( ובא ו ) **ישב השני**  ( לצד הראשון ) **ומלאהו** (והשני גרם לסגירת הפתח )**- השני חייב** (בחטאת על מלאכת צד-כי הוא גרם שהצבי ניצוד )**.**

(נכנס צבי לבית ו ) **ישב הראשון על הפתח** ( שלא יצא הצבי ) **ומלאהו** (הצליח לחסום בגופו את הפתח )**, ובא השני וישב בצדו** ( מאחוריו של הראשון )**. אע"פ שעמד הראשון והלך לו** ( ונשאר השני לבד בפתח, והוא חוסם את כולו לבדו )**, הראשון חייב** ( בחטאת-כי הוא גרם לציד הצבי ) **והשני פטור** ( כי הוא המשיך מצב קיים, ולא גרם לציד הצבי )

**הא למה זה דומה** ( למה השני פטור- כי זה דומה )**? לנועל את ביתו לשומרו** ( אדם שדלת ביתו סגורה, והוא נועל אותו מפני גנבים )**, ונמצא צבי שמור בתוכו** (בתוך הבית נלכד צבי לפני הנעילה, הנעילה לא הוסיפה כלום מכיוון שגם קודם הדלת הייתה סגורה, ולכן הנעילה לא גרמה לצידת הצבי, ופטור, כך השני שישב מאחורי הראשון, לא חייב כי לא צד את הצבי, כי הוא כבר ניצוד על ידי הראשון)**.**

פירוש קהתי מסביר שלמדנו מההשוואה לנעילת הדלתך שלא רק שהשני שישב מאחרי הראשון פטור מעונש, אלא מותר לו לכתחילה להמשיך לשבת ולשמור שהצבי לא יברח, ולכן המילה פטור שכתובה כאן, כוונתה מותר.